《水龙吟 落梅》
元代·吴存

无端梦醉西湖，杨花扑帐春云热。朝来问讯，墙阴玉树，霏霏香屑。

黏竹如斑，点衣如睡，穿帘如蝶。甚儿童惊怪，东风几日，销不尽，苍苔雪。

莫恨玉妃浑老，半面妆风流仍绝。多情应有，洛滨解佩，江中捐玦。

销得几番，荒烟疏雨，冷云残月。倩何人报与广平，渠不解心如铁。

作者简介：（1257—1339）元鄱阳人，字仲退。私淑饶鲁之学。部使者劝以仕，不赴。仁宗延祐初，强起为本路学正，改宁国教授。后聘主本省乡试，寻卒。有《程朱传义折衷》、《月湾集》。